****

Αιόλου 86 - 3ος Όροφος - Τ.Κ. 105 59

Τηλ. 210 3342768 - 9, 210 3342771 - 4, Fax: 210 3342767

**Web Site:** [**www.sytate.gr**](http://www.sytate.gr)**Email:** **sytate@nbg.gr****,** **sytate@otenet.gr**

**ΑΝΑΚΟΙΝΩΣΗ**

Συνάδελφοι,

**Συνεχίζεται, δυστυχώς, ο κατήφορος, η απαξίωση και ο οικονομικός μαρασμός του ΤΥΠΕΤ** αφού, όπως είχαμε προβλέψει και στην Ανακοίνωσή μας τον περασμένο Απρίλιο, **ο πρόχειρος σχεδιασμός της εθελούσιας εξόδου ήρθε να προσθέσει και να αναδείξει ακόμη μεγαλύτερα προβλήματα στη λειτουργία των Υγειονομικών Μονάδων, καθώς και στην καθημερινή εξυπηρέτηση των Μελών/ασφαλισμένων του Ταμείου.**

**Η (άρον – άρον) υλοποίηση του προγράμματος, σε συνδυασμό με την παντελή έλλειψη στρατηγικής, για την ομαλή διαχείριση της επόμενης μέρας, έχει δημιουργήσει μια ασφυκτική κατάσταση σε όλα τα επίπεδα του Οργανισμού, αλλά κυρίως στο Υγείας Μέλαθρον και στο Οδοντιατρικό Κέντρο.**

**Καταγγελίες και παράπονα, που καταφτάνουν καθημερινά (πλέον) στο Σύλλογό μας,** κάνουν λόγο για **κάκιστη οργάνωση στη διαχείριση των ραντεβού, πολύμηνη αναμονή για εισαγωγή στα χειρουργεία, μείωση της ποιότητας παροχής υπηρεσιών, έλλειψη ικανού και επαρκούς επιστημονικού προσωπικού, μακροχρόνια λίστα για περιστατικά οδοντιατρικής φροντίδας, υιοθέτηση πρωτοκόλλων** (με πρόσχημα τον covid - 19), **που λειτουργούν αποτρεπτικά στην απόφαση για εισαγωγή και νοσηλεία ασθενών, καθώς και πρωτοφανή δυσλειτουργία των διοικητικών υπηρεσιών.**

**Για όλα αυτά είχαμε ενημερώσει έγκαιρα τη Διοίκηση του Ταμείου, αλλά κανένας δεν έδωσε σημασία.**

**Σήμερα, πανηγυρίζουν για την «επιτυχία» της εθελούσιας εξόδου, ενώ δεν ξεχνούν να ευχαριστήσουν και τον «Μέγα Χορηγό», αφού χωρίς τη συνδρομή του (ή χωρίς τις οδηγίες/επιθυμίες του), η εθελουσία δε θα μπορούσε να πραγματοποιηθεί.**

**Όπως μας ενημερώνουν, λοιπόν, με πρόσφατη ανακοίνωσή τους, στο πρόγραμμα συμμετείχαν συνολικά 77 συνάδελφοι – εργαζόμενοι** (Ιατρικό, Διοικητικό, Νοσηλευτικό, Παραϊατρικό και Λοιπό Προσωπικό).

Εδώ, θα είχε ιδιαίτερη σημασία να μας ενημέρωναν και για το **αν δήλωσαν συμμετοχή και όσοι υπέγραψαν πρόσφατα νέες (ατομικές) συμβάσεις εργασίας (εκτός Επιχειρησιακής Σύμβασης), με παχυλές αυξήσεις στη μισθοδοσία τους και ποια ήταν τελικά η αποζημίωσή τους.**

Κοντά σ΄ αυτά προστέθηκε επικουρικά και η ανακοίνωση της Ανοιχτής Γραμμής (ΔΑΚΕ) που, ως πιστός συνέταιρος, έμπιστος συνεργάτης και συνδιαχειριστής του Ταμείου, έσπευσε να επιπλήξει τους ασφαλισμένους, που δεν καταλαβαίνουν και δεν εκτιμούν το έργο τους.

Μάλιστα, μεταξύ άλλων, τους φταίει και η «κακή» πανδημία για τα δεινά του ΤΥΠΕΤ, λες και ο Οργανισμός δεν δραστηριοποιείται στον Τομέα Υγείας, αλλά πουλάει «εδώδιμα - αποικιακά» στο Μοναστηράκι.

**Ούτε λέξη αυτοκριτικής για την τραγική οικονομική κατάσταση του Ταμείου, από την Ανοιχτή Γραμμή.**

**Χύνει όμως άφθονα κροκοδείλια δάκρυα για τις αντίξοες συνθήκες, που δεν επέτρεψαν να πραγματοποιηθεί η Γενική Συνέλευση ΚΑΙ ΑΝΑΦΕΡΟΝΤΑΙ ΣΤΗΝ ΙΔΙΑ ΧΡΟΝΙΚΗ ΠΕΡΙΟΔΟ, ΠΟΥ (ΜΟΝΟ) Η ΕΘΝΙΚΗ ΤΡΑΠΕΖΑ, ΠΡΑΓΜΑΤΟΠΟΙΗΣΕ ΤΕΣΣΕΡΙΣ (4) ΓΕΝΙΚΕΣ ΣΥΝΕΛΕΥΣΕΙΣ!**

**Ούτε κουβέντα για την καταστατική/νομική/ηθική και δημοκρατική υποχρέωση διενέργειας εκλογών.**

**Αλλά, σύμφωνα με την Ανοιχτή Γραμμή, κάποιοι άλλοι (προφανώς κακοί άνθρωποι), «χρησιμοποιούν το ΤΥΠΕΤ ως όχημα για άλλους σκοπούς».**

**Συγχαρητήρια συνάδελφοι! Άξιοι Συνέταιροι και Δημοκράτες!**

**Γελάνε και οι πέτρες!**

Όμως, οι ασφαλισμένοι σας έχουν πάρει χαμπάρι και γι’ αυτό, μπροστά στη γενική κατακραυγή, η Διοίκηση του Ταμείου έσπευσε μόλις χθες να ανακοινώσει νέο τρόπο για τον προγραμματισμό των ραντεβού, που αφορούν σε Ιατρικές και Μικροβιολογικές εξετάσεις, μήπως και καταφέρει να συμμαζέψει λίγο το μπάχαλο που έχει δημιουργήσει.

Συνάδελφοι,

**Το Προεδρείο του ΤΥΠΕΤ**, γαντζωμένο στις καρέκλες του, αδυνατεί να αντιληφθεί την πραγματικότητα, ενώ **παρουσιάζεται και κατώτερο των περιστάσεων, αδύναμο να διαχειριστεί την υγειονομική κρίση και να προστατεύσει τους ασφαλισμένους του.**

**Με οριζόντιες αποφάσεις, αντί να διαχειριστεί την έκτακτη κατάσταση, απορρύθμισε εντελώς τη λειτουργία του Υγείας Μέλαθρον και του Οδοντιατρικού Κέντρου,** ενώ με τον ίδιο τρόπο **κράτησε κλειστές τις παιδικές Κατασκηνώσεις**, για δεύτερο συνεχόμενο χρόνο.

**Η εύκολη λύση, δηλαδή, την οποία προβάλλουν και ως επιτυχία:**

**Όλα κλειστά, «για το καλό μας».**

Επικαλούνται βέβαια εκθέσεις λοιμωξιολόγων, αλλά δεν απαντούν στις εύλογες ερωτήσεις των ασφαλισμένων μελών.

* **Τα δημόσια και ιδιωτικά νοσοκομεία δεν αντιμετωπίζουν την ίδια κατάσταση, δεν δεσμεύονται από τα πρωτόκολλα της υγειονομικής κρίσης?**
* **Οι ιδιώτες επιχειρηματίες δεν εφαρμόζουν στις Κατασκηνώσεις τους τα προβλεπόμενα υγειονομικά μέτρα?**

**Πώς βρήκαν λύσεις όλοι αυτοί για να λειτουργήσουν προς όφελος της κοινωνίας και των πολιτών και εμείς δεν μπορούμε?**

Αντί πειστικών απαντήσεων **ο εκτελών χρέη Προέδρου και τα μέλη του Προεδρείου (ΔΗΣΥΕ – ΔΑΚΕ), έχουν επιδοθεί σε μια άνευ προηγουμένου επικοινωνιακή πολιτική/πρακτική, με την οποία προσπαθούν να αναδείξουν τη δράση τους, μέσω συνεχών ανακοινώσεων, αναρτήσεων και φωτογραφιών, παρουσιάζοντας μια μαγική πραγματικότητα, σχετικά με το Ταμείο, ενώ προβάλλουν και ως σημαντικό έργο τους, τα … αυτονόητα.**

**Κατακρίνουν, επίσης και όσους τους ασκούν κριτική,** αφήνοντας μάλιστα αιχμές και υπονοούμενα για το ήθος και τη σκοπιμότητά τους, **αλλά δεν απαντούν ευθέως στα αμείλικτα ερωτήματα που προκύπτουν, από μια απλή ανάγνωση των τελευταίων Εκθέσεων της Εξελεγκτικής Επιτροπής, από τις οποίες προκύπτει αβίαστα το συμπέρασμα, ότι με τον τρόπο διοίκησής τους και την ανεπάρκειά τους, έχουν οδηγήσει το ΤΥΠΕΤ στη σημερινή τραγική οικονομική του κατάσταση.**

Εκτός κι αν θεωρούν ότι το Ταμείο Υγείας μπορεί να σωθεί **με «φιλοδωρήματα» της Τράπεζας** και υπογραφές **«μνημονίων»** και όχι με προγραμματισμό και σοβαρές αγωνιστικές διεκδικήσεις.

Τους ενημερώνουμε,λοιπόν **(επειδή οι περισσότεροι εκτός από ανεπαρκείς, είναι και ανιστόρητοι), πως αυτό το «παραμύθι» στο τέλος έχει και «δράκο»** και καλό θα ήταν να διαβάσουν την ιστορία του συνδικαλισμού στο χώρο μας, τα τελευταία 25 χρόνια, μήπως και καταλάβουν με ποια μέθοδο χάθηκαν σημαντικές κατακτήσεις των εργαζομένων (πχ Συνεταιρισμός).

Αλλά, είναι πλέον φανερό, ότι **το μόνο μέλημα του Προεδρείου είναι η εξεύρεση τρόπων για να επιμηκύνει τη θητεία του, τόσο σε βάρος των δημοκρατικών θεσμών και των συμφερόντων των ασφαλισμένων του, όσο και σε βάρος της ίδιας της βιωσιμότητας του Οργανισμού.**

**Πώς αλλιώς να εξηγήσουμε μια σειρά σκόπιμων μεθοδεύσεων,** από τον Μάιο του 2020, μέχρι και σήμερα, **μέσω των οποίων προσπαθούν, με κάθε τρόπο, να εκμεταλλευτούν την υγειονομική κρίση, ώστε να μην πραγματοποιήσουν εκλογές, όπως έχουν δημοκρατική, ηθική και καταστατική υποχρέωση.**

Ειδικότερα, όταν η Πολιτεία, όλο αυτό το χρονικό διάστημα, με συνεχείς νομοθετικές παρεμβάσεις, **έδωσε τη δυνατότητα σε Οργανισμούς και Σωματεία να πραγματοποιούν Εκλογικές Διαδικασίες και Γενικές Συνελεύσεις** με τη χρήση, εξ αποστάσεως, συγχρόνων ψηφιακών οπτικοακουστικών μέσων (τηλεδιασκέψεων).

**Η ίδια η Τράπεζα, όπως και άλλοι Οργανισμοί, έχουν κάνει, πολλές φορές, χρήση αυτής της δυνατότητας**, όλο αυτό το χρονικό διάστημα της υγειονομικής κρίσης, πραγματοποιώντας μάλιστα και κρίσιμες ψηφοφορίες.

**Το Προεδρείο του ΤΥΠΕΤ ΔΕΝ ΜΠΟΡΟΥΣΕ ή ΔΕΝ ΗΘΕΛΕ?**

**Η απάντηση είναι μια: ΔΕΝ ΗΘΕΛΕ (και ΔΕΝ ΘΕΛΕΙ).**

**Τους λόγους θα πρέπει να μας τους εξηγήσουν οι ίδιοι, αφού οποιαδήποτε άλλη εκτίμηση ενδέχεται να τους …αδικήσει.**

Ωστόσο, πλησιάζει ο χρόνος που θα κληθούν να απαντήσουν και σε αυτό.

Να σημειωθεί, ότι **η Πράξη Νομοθετικού Περιεχομένου της Κυβέρνησης** (Μάρτιος 2020), **έδινε παράταση θητείας ΜΟΝΟ** **στα Διοικητικά Όργανα των Συνδικαλιστικών Οργανώσεων, του ν. 1264/1982.**

**Ακόμη και η επόμενη παράταση, που δόθηκε αργότερα** (η οποία συμπεριλάμβανε αυτή τη φορά και Ταμεία, όπως το ΤΥΠΕΤ), **έληξε στις 30 Ιουνίου 2021, χωρίς και πάλι το Προεδρείο να ορίσει ημερομηνία Γενικής Συνέλευσης,** όπως είχε νομική και καταστατική υποχρέωση.

**Εδώ όμως εγείρεται και ένα ακόμη σοβαρότατο ερώτημα.**

**Πώς έλαβε νομιμοποίηση το Προεδρείο, για το διάστημα μετά την 1η Ιουλίου 2021, αφού δεν καλύπτεται από την παράταση που δόθηκε?**

Το ζήτημα είναι προς νομική διερεύνηση, η οποία πιστεύουμε ότι θα αναδείξει, σε μεγάλο βαθμό, τις σκοπιμότητες ή τις αστοχίες, γύρω από αυτό το θέμα.

Συνάδελφοι,

Επανειλημμένα, τα τελευταία χρόνια, τονίζουμε με τις Ανακοινώσεις μας **την ανάγκη να απαλλαγεί το ΤΥΠΕΤ από αυτή την ανεπαρκή Διοίκηση (συνεργασίας ΔΗΣΥΕ – ΔΑΚΕ),** η οποία, σύμφωνα πάντα με την Έκθεση της Εξελεγκτικής Επιτροπής, το οδηγεί στην απαξίωση.

**Οι εκλογές (θέλουν, δε θέλουν) θα πραγματοποιηθούν σύντομα και είναι η μοναδική και τελευταία μας ευκαιρία να καταδικάσουμε τη σημερινή Διοίκηση και να γυρίσουμε σελίδα στην οικονομική και οργανωτική διαχείριση του Ταμείου.**

**Ο Σύλλογός μας, με ομόφωνη απόφαση του Δ.Σ., είναι αποφασισμένος να πρωτοστατήσει προς αυτή την κατεύθυνση, ενώ ήδη έχει δρομολογήσει και τη στάση του σχετικά με την εκλογική διαδικασία.**

**Στο πλαίσιο αυτών των πρωτοβουλιών μας,** **καλούμε από σήμερα σε συστράτευση και όλους τους υγιώς σκεπτόμενους συναδέλφους, καθώς και όλες τις Παρατάξεις, που συμμερίζονται τις απόψεις και τις ανησυχίες μας,** προκειμένου **από κοινού και άνευ όρων,** να δώσουμε την ύστατη μάχη για τη σωτηρία του ΤΥΠΕΤ.

**Όσοι επιθυμούμε να υπάρχει και αύριο το Ταμείο Υγείας, έχουμε υποχρέωση να μελετήσουμε, να επεξεργαστούμε και να προωθήσουμε ένα σχέδιο, το οποίο θα δώσει νέα πνοή και θα εγγυηθεί τη βιωσιμότητά του για πολλά χρόνια.**

**Έχουμε υποχρέωση να επαναπροσδιορίσουμε τις μεταξύ μας σχέσεις και να ενώσουμε τις δυνάμεις μας, προκειμένου να πετύχουμε τον κοινό μας σκοπό.**

Ας συνταχθούμε κι ας μετρηθούμε, αλλά αυτή τη φορά **όποιος δηλώσει απών από αυτή τη μάχη, θα φέρει μαζί του για πάντα και τις ευθύνες της απόφασής του.**

**Εμείς δηλώνουμε έτοιμοι** να διαχειριστούμε τις ανάγκες του Ταμείου και να αναλάβουμε την ευθύνη να το οδηγήσουμε ξανά στην ανάκαμψη και στη μακροχρόνια βιωσιμότητα.

**Με καινοτόμες προτάσεις, σύγχρονες αντιλήψεις, δημοκρατικές διαδικασίες λήψης των αποφάσεων, ανιδιοτέλεια, κοινωνικό πρόσημο, σεβασμό και ανθρώπινη συμπεριφορά, τέτοια που αξίζει και που ανταποκρίνεται στις επιθυμίες του συνόλου των ασφαλισμένων συναδέλφων (εν ενεργεία και συνταξιούχων), καθώς και στο κοινό όραμα όλων μας.**

***Η ΥΓΕΙΑ ΜΑΣ ΔΕΝ ΕΧΕΙ ΧΡΩΜΑ, ΔΕΝ ΕΧΕΙ ΠΑΡΑΤΑΞΕΙΣ***

***ΔΕΝ ΕΧΕΙ ΣΥΛΛΟΓΟΥΣ***

***ΜΑΣ ΑΦΟΡΑ ΟΛΟΥΣ ΤΟ ΙΔΙΟ***

Αθήνα, 08 Ιουλίου 2021

 **Για το Δ.Σ.**

#  Ο Πρόεδρος Ο Γενικός Γραμματέας

 **Νίκος Παπαϊωάννου Νίκος Καρζής**